<classify> Serikali imelieleza Bunge kuwa, ili kuepuka mafuriko ya mara kwa mara kwenye eneo la Kidete-Godegode, Gulwe na Msagali reli mpya ya kisasa Standard Gauge itajengwa kwenye mahandaki na kutakuwa na madaraja yenye mihimili iliyoinuliwa juu zaidi.Naibu Waziri wa Ujenzi, Uchukuzi na Mawasiliano, Atashasta Nditiye amesema bungeni mjini Dodoma kuwa, kutajengwa mahandaki manne yatakayokuwa na umbali wa jumla ya kilomita 2.75 na madaraja yenye uwazi wa mita 400.Ameyasema hayo wakati anajibu swali la Mbunge wa Mpwapwa, George Lubuleje aliyetaka kufahamu Serikali ina mpango gani kujenga reli ya kisasa Standard Gauge kutoka Dar es Salaam hadi Kigoma.Mbunge huyo pia alitaka kufahamu Serikali ina mpango gani kuhamisha reli kuanzia stesheni za Kidete-Godegode- Gulwe mpaka Msagati ili kuepuka mafuriko. Nditiye amewaeleza wabunge kuwa, ili kuepuka uharibifu unaojirudia kila mwaka, reli mpya ya kisasa haitakuwa jirani na mito, itapitia vilimani mbali na kingo za mito ya Mkondoa na Chinyasungwi na kwamba, kuna maeneo korofi hivyo reli hiyo itakuwa zaidi ya kilomita mbili kutoka reli ya sasa.Wabunge pia wameleezwa kuwa, kwa kushirikiana na Serikali ya Japan kupitia shirika la JICA imekamilisha upembuzi yakinifu kuhusu upatikanaji wa suluhisho la kudumu katika eneo la Kidete-Godegode, Gulwe na Msagali ambalo mara kwa mara hukumbwa na mafuriko.Nditiye amesema, kuna mazungumzo yanaendelea baina ya Serikali ya Tanzania na Serikali ya Japan ili kupata fedha kutatua tatizo hilo la mafuriko.  <topic>: KITAIFA 